NARIADENIE KOMISIE (ES) č. 365/2008
z 23. apríla 2008,
ktorým sa prijíma program ad hoc modulov na roky 2010, 2011 a 2012 na výberové zisťovanie pracovných síl stanovené v nariadení Rady (ES) č. 577/98
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 577/98 z 9. marca 1998 o organizácii výberového zisťovania pracovných síl v Spoločenstve (1), a najmä na jeho článok 4 ods. 2,
keďže:
(1)
V súlade s článkom 4 ods. 2 nariadenia (ES) č. 577/98 je potrebné špecifikovať prvky programu ad hoc modulov na roky 2010, 2011 a 2012.
(2)
V Usmerneniach zamestnanosti (2005 - 2008) prijatých rozhodnutím Rady 2005/600/ES (2), v Pláne uplatňovania rovnosti žien a mužov (3) Európskej komisie a v Európskom pakte pre rovnosť pohlaví (4) sa členské štáty vyzývajú, aby prijali opatrenia, ktorými by podporili lepšiu vyváženosť pracovného a súkromného života všetkých, pokiaľ ide o starostlivosť o deti, zariadenia zabezpečujúce starostlivosť o ďalšie závislé osoby a rodičovskú dovolenku pre ženy a mužov. Na účely zmerania vplyvu najnovších politík v tejto oblasti by preto bolo potrebné zozbierať príslušné informácie prostredníctvom ad hoc modulu na rok 2010.
(3)
V uznesení Rady zo 17. júna 1999 o rovnakých príležitostiach pre osoby so zdravotným postihnutím (5) sa uvádza potreba komplexného a porovnateľného súboru údajov o situácii zdravotne postihnutých osôb na trhu práce. Okrem toho by sa mal monitorovať európsky akčný plán Komisie o rovnakých príležitostiach pre osoby so zdravotným postihnutím (6), ktorý sa zameriava na aktívne začlenenie zdravotne postihnutých osôb. Tieto informácie by sa preto mali zbierať prostredníctvom ad hoc modulu na rok 2011.
(4)
Na účely monitorovania pokroku pri napĺňaní spoločných cieľov európskej stratégie zamestnanosti a otvorenej metódy koordinácie v oblasti dôchodkov, ktorá bola predstavená na zasadnutí Európskej rady v Laekene v decembri 2001, je potrebný komplexný a porovnateľný súbor údajov o prechode z práce do dôchodku. V oboch procesoch zaujíma popredné miesto podpora aktívneho starnutia a predĺženie pracovného života. Informácie o situácii starších pracovníkov na trhu práce a hlavných faktoroch ovplyvňujúcich ich účasť na trhu práce a prechody na trhu práce by sa preto mali zbierať prostredníctvom ad hoc modulu na rok 2012.
(5)
V nariadení Komisie (ES) č. 430/2005 z 15. marca 2005, ktorým sa vykonáva nariadenie Rady (ES) č. 577/98 o organizácii výberového zisťovania pracovných síl v Spoločenstve v súvislosti s kodifikáciou, ktorá sa bude od roku 2006 používať na prenos údajov, ako aj na využitie časti výberového súboru na zbieranie údajov v súvislosti so štrukturálnymi premennými (7), sa stanovujú vlastnosti výberového súboru, ktorý sa použije na zber informácií v ad hoc moduloch.
(6)
Opatrenia stanovené v tomto nariadení sú v súlade so stanoviskom Výboru pre štatistické programy ustanoveným rozhodnutím Rady 89/382/EHS, Euratom (8),
PRIJALA TOTO NARIADENIE:
Článok 1
Program ad hoc modulov na roky 2010, 2011 a 2012 na výberové zisťovanie pracovných síl, ako je stanovené v prílohe, sa týmto prijíma.
Článok 2
Toto nariadenie nadobúda účinnosť siedmym dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 23. apríla 2008